# KOLMAS ADVENTTI

**Virikemateriaali[[1]](#footnote-1)**

Kolmannen adventtisunnuntain keskushenkilönä on Johannes Kastaja, joka kehottaa parannukseen ja kuuluttaa uuden ajan alkua. Hän on tienraivaajana Jeesukselle ja joululle. Kolmannen adventin klassinen nimitys *Adventus spiritualis et sanctificationis* viittaa tuleviin pelastuksen lahjoihin.

Kolmantena adventtina vietetään usein Kauneimpia joululauluja. Osassa seurakunnissa on alettu viettää kolmantena tai neljäntenä adventtisunnuntaina Kauneimmat joululaulut -messua, johon Suomen Lähetysseura on valmistanut tekstit. Joulun läheisyyttä voi hyödyntää myös niin, että käsittelee joko messussa tai kirkkokahveilla vanhoja ja uudempiakin jouluperinteitä.

Joulumyyjäiset, joulukahvit tai joulupuuro lähetyksen tai Kirkon Ulkomaanavun hyväksi sopisivat myös Johannes Kastajan sunnuntaihin mainiosti.

## Liturgiasta

Liturgiasta jätetään joulupaaston vuoksi pois kunnia ja kiitosvirsi. Sen sijaan voidaan käyttää käsikirjan adventtiajan Kyrie-litaniaa elävöittämään liturgiaa. Adventinaikaan sopii esirukouksen siirtäminen Kyrien yhteyteen. Ks. [Adventinajan messun kaava](http://sakasti.evl.fi/sakasti.nsf/0/8A6161940C72FB1BC225776E003AB322/%24FILE/adventtipaaston_messun_kaava.doc).[[2]](#footnote-2)

Adventtikynttilöiden sytyttämisen yhteydessä voidaan lukea raamatuntekstit:

1. kynttilä Joh. 1:15

2. kynttilä Joh. 1:9–13

3. kynttilä Joh. 1:6-8

tai laulaa virsi 13:1-3.

Jos saarna keskittyy katumukseen ja parannuksen tekemiseen, voi synnintunnustukseen liittyä jokin symbolinen toiminta, esim. kiven tuominen ristin juurelle, paperille syntien kirjoittaminen, ristin tekeminen laittamalla pitkä grillitikku kahtia ja kiinni sinitarralla. Tällaisessa messussa voisi olla mahdollisimman paljon hiljaisuutta esimerkiksi tekstien välissä, saarnan jälkeen ennen synnintunnustusta ja esirukouksessa.

## Musiikkivirikkeitä

Kolmannen adventin musiikillinen toteutus voi sisältääperinteisiä adventti- ja katumusvirsiä, tuttuja ja uudempia joululauluja sekä päivän teksteistä nousevia lauluja. Jouluisista lauluista sopisi virsien rinnalle *Minä tulin sinua varten* (Erkki Leminen/Pekka Simojoki), *Keskitalvi synkkä* (Holst Gustav/Chrisina Rossetti, suom. Martti Haapakoski), *Beethelemin tähti* (Alfred Hans Zoller, suom. Juhani Forsberg), *Halki aikojen* (Anna-Mari Kaskinen, Pekka Simojoki) ja *Go, Tell It On The Mountain* (negrospirituaali, suomalaisessa käännöksessä jouluteema ei tule esille). Parannuksen, vastuun ja oikeudenmukaisuuden teemoihin sopisivat *Aika on tullut* (Pekka Simojoki), *Kun joku on lähellä Jeesusta* (A\_M Kaskinen/Tommi Kalenius) sekä *Vähässä uskollinen* (Kaskinen/Simojoki).

Toisaalta voi olla myös perusteltua pitäytyä kolmantena adventtina vain adventtivirsissä, erityisesti jos samana päivänä on kirkossa vielä Kauneimmat joululaulut -tilaisuus. Johannes Kastajasta löytyy Ruotsin kirkon virsikirjasta virret 425 ja 426.

## Saarnaideoita

### Välähdyksiä Johannes Kastajan elämästä

Johannes Kastajan elämästä draamoja, joita esimerkiksi nuoret, seurakunnan draamaryhmä tai paikallinen harrastelijateatteri ovat valmistaneet.

### ”Hedelmistään puu tunnetaan”

Kolmantena adventtina Johannes Kastajan julistuksestakin nouseva katumus ja parannuksen teko jouluun valmistautumisena sopii oikein hyvin.

* Millaista hedelmää elämäni tuottaa?
* Mitä on terve tai sairas syyllisyys?
* Mitä on oikea parannuksenteko?

### **Syyllisyydestä**

Keskustelusaarna syyllisyydestä yhdessä psykologin, psykiatrin tai muun asiantuntevan ihmisen kanssa.

### Oikeudenmukaisuuden tienraivaajat

Johannes Kastaja oli melkoinen kapinallinen omana aikanaan. Ketkä meidän yhteiskunnassamme ovat samanlaisia edelläkävijöitä, jotka raivaavat tietä oikeudenmukaisuudelle ja Jumalan tahdon toteutumiselle? Onko paikkakunnalta kotoisin joku tunnettu yhteiskunnallinen vaikuttaja?

### Joulusiivous

Joulupaaston ja adventin tarkoitus on siivota hengellistä elämää. Saarnassa on tilaa hiljaisuudelle, jonka aikana mietitään omaa elämää. Mietinnän jälkeen jokainen kirjoittaa ”kristilliset uudenvuodenlupaukset” vasta käynnistyneen uuden kirkkovuoden kunniaksi. Lappu laitetaan kotona talteen Raamatun väliin tai muuhun turvalliseen paikkaan, josta se otetaan esille viimeistään vuoden päästä. Tuomiosunnuntaina voidaan järjestää samalla teemalla kiitos- ja tunnustusmessu.

### Kristityn vaellus

Klassikkokirjassa *Kristityn vaellus* Kristitty joutuu kohtaamaan erilaisia kiusauksia ja koettelemuksia. Millaisia vaiheita kristitty nykyään kokee elämänsä aikana seuratessaan Kristusta?

### Kastetodistus

Saarna, jonka yhteydessä kaikille annetaan ”kastetodistus”, johon voi kirjoittaa nimensä ja kastepäivänsä. Näin havainnollistetaan sitä, miten jo kasteessa on saatu ”passi” tai ”kansalaisuustodistus” Jumalan valtakuntaan. Todistuksessa voi olla aikuisille sopivia raamatunkohtia kasteesta ja Jumalan valtakunnasta.

## Esirukouksia

Käsikirjassa on runsaasti sopivia esirukouksia:

7. Yhteinen esirukous adventtiaikana

11. Herra, armahda -rukous

12. Trishagion ja

13. Litania.

Esirukous 6 sopii myös erinomaisesti 3. adventtisunnuntaihin, jos messua vietetään hiljaisuutta ja mietiskelyä suosien.

## Ideoita seurakunnan osallisuuden vahvistamiseen messussa

Messuavustajia voi olla keskustelusaarnassa, näytelmässä, musisoimassa*,* tekstinluvussa, kolehdinkannossa, virsikirjojen jakamisessa, sytyttämässä kynttilöitä, avustamassa ehtoollisella, kertomassa hyväntekeväisyysprojektista messussa tai kirkkokahveilla ja kirkkokahvien valmistelussa ja tarjoilussa.

Seurakuntalaiset ovat mukana luomassa saarnaa kapinallisista tai esikuvallisista hahmoista eri vuosikymmeniltä.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)
2. Jos linkki ei aukea, hae tiedosto sivulta <http://sakasti.evl.fi/sakasti.nsf/sp?open&cid=Content3A8A30> [↑](#footnote-ref-2)